คลังจี้แบงก์ให้กู้เอสเอ็มอี
คลังวอนแบงก์พาณิชย์ปล่อยกู้เอสเอ็มอีด้วยดอกเบี้ยต่ำ หลังดึง บสย.ค้ำ 100%
1 เม.ย. 2559

คลังวอนแบงก์พาณิชย์ปล่อยกู้เอสเอ็มอีด้วยดอกเบี้ยต่ำ หลังดึง บสย.ค้ำ 100%
นายสมชัย สัจจพงษ์ ปลัดกระทรวงการคลัง เปิดเผยว่า คลังต้องการให้ธนาคารพาณิชย์ปล่อยสินเชื่อดอกเบี้ยต่ำให้ผู้ประกอบการรายย่อย หรือเอสเอ็มอีเข้าถึงแหล่งเงินทุน เพื่อให้ธุรกิจขนาดเล็ก ทั้งหาบเร่แผงลอย หรือร้านค้าขนาดย่อยเติบโตได้ โดยปัจจุบันมีเอสเอ็มอีกว่า 2.7 ล้านราย แต่เข้าถึงแหล่งเงินทุนได้เพียง 5 แสนราย
ทั้งนี้ บรรษัทประกันสินเชื่ออุตสาหกรรมขนาดย่อม (บสย.) ได้ลงนามร่วมกับ 17 สถาบันการเงิน ในโครงการค้ำประกันสินเชื่อเพื่อผู้ประกอบการรายย่อย วงเงินค้ำประกัน 1.35 หมื่นล้านบาท เพื่อช่วยเหลือผู้ประกอบการรายย่อยที่ทำธุรกิจ กลุ่มพ่อค้า แม่ค้า ตลาดสด แผงลอย ร้านขายของชำ ร้านตัดผม ร้านขายอาหารและเครื่องดื่ม เป็นต้น ที่ได้รับผลกระทบจากเศรษฐกิจชะลอตัว คาดว่าจะช่วยเอสเอ็มอีรายย่อยได้ 1.35 แสนราย
“การลงนามร่วมมือกันครั้งนี้ จะสร้างความมั่นใจให้ธนาคารพาณิชย์ เพราะ บสย.ค้ำได้เต็ม 100% โดยธนาคารพาณิชย์ควรปรับลดดอกเบี้ยให้ต่ำกว่าที่ปล่อยอยู่ในปัจจุบัน แต่ก็ขึ้นอยู่กับการดำเนินการของธนาคารพาณิชย์จะทำได้หรือไม่” นายสมชัย กล่าว
นอกจากนี้ ได้มอบหมายให้นายนิธิศ มนุญพร กรรมการและผู้จัดการทั่วไป บสย. ไปหารือร่วมกับธนาคารพาณิชย์ถึงการปรับปรุงหลักเกณฑ์ให้สอดคล้องต่อการค้ำประกันสินเชื่อตามที่ธนาคารพาณิชย์เสนอ เพื่อให้ปล่อยสินเชื่อได้อย่างมีประสิทธิภาพและสะดวกมากขึ้น ก่อนจะเสนอให้ ครม.พิจารณา
สำหรับโครงการนี้ เบื้องต้นมีสถาบันการเงิน 3 แห่ง พร้อมรับคำขอค้ำประกันสินเชื่อในเดือน เม.ย.นี้ คือ ธนาคารออมสิน ธนาคารทิสโก้ และธนาคารไทยเครดิตเพื่อรายย่อย ส่วนผู้เข้าร่วมโครงการต้องมีทรัพย์สินถาวร (ไม่รวมที่ดิน) ไม่เกิน 5 ล้านบาท เพื่อกระจายให้ความช่วยเหลือผู้ประกอบการรายย่อยได้ทั่วถึง โดยรัฐบาลจะจ่ายค่าธรรมเนียมค้ำประกันสินเชื่อแทนผู้ประกอบการในปีแรก ส่วนปีถัดไปคิด 1-3% และ บสย.จะค้ำประกันต่อรายสูงสุดไม่เกิน 2 แสนบาท ระยะเวลาค้ำประกันสูงสุด 10 ปี ความรับผิดในการจ่ายค่าประกันชดเชยอยู่ที่ 30-50%